མདོར་ན་ཕྱྭ་གཤེན་གྱི་ཁོངས་སུ་གཏོགས་པའི་མོ་རྩིས་གཏོ་སྨན་དཔྱད་བཅས་བཞི་ལས།མོ་དང་རྩིས་ཀྱིས་ཁ་རྗེ་ཚེ་དཔལ་ལ་ཕན་གནོད་ཀྱི་རྒྱུ་རྐྱེན་ངོས་བཟུང་སྟེ་གནོད་བྱེད་ཀྱི་གདོན་རིགས་གཏོ་ཡིས་བཅོས།ནད་ཀྱི་རྒྱུ་རྐྱེན་དཔྱད་ཀྱིས་རྟོགས་ཐུབ་པར་བྱས་ནས་དེ་ལ་ཕན་བྱེད་སྨན་གྱིས་འཚོ་ཐབས་བྱ་བ་དང་།སྣང་གཤེན་གྱི་ཁོངས་སུ་གཏོགས་པར་ཕུགས་སུ་མགོན་བྱེད་ཀྱི་ལྷ་གསོལ།སྒོ་རུ་གནོད་བྱེད་ཀྱི་འདྲེ་བཀར།མི་ཡི་ཕྱྭ་དང་གཡང་འགུགདེ་ལས་གཞན་པ་ཚེ་བསྲིང་སྲོག་བསྐྱབ་པ་སོགས་བྱེད།འཕྲུལ་གཤེན་གྱི་བོན་གྱིས་བསྟན་པ་དང་འགྲོ་བ་ལ་གནོད་ཅིང་འཚེ་བའི་བདུད་སྲིན་ལོག་འདྲེན་གྱི་ཚོགས་ཐམས་ཅད་མནན་བསྲེགས་འཕངས་གསུམ་སོགས་སྤྱོད་པ།སྲིད་གཤེན་གྱི་བོན་གྱིས་གཤིན་པོ་བདེ་གནས་སུ་འདྲེན།ཟ་འདྲེ་ཤི་གཤེད་ཕྲལ།གསོན་པོ་བཀྲ་ཤིས་པའི་ཆོ་ག་ལ་བརྩོན་པ་སོགས་ཚུལ་འདི་རྣམས་བོད་ཁམས་ཡོངས་ལ་དར་ཁྱབ་ཤིན་ཏུ་ཆེ་ཞིང་བོད་མིའི་ཁྱད་པར་ཅན་གྱི་གོམས་གཤིས་དང་ཐུན་མོང་མ་ཡིན་པའི་རིག་གནས་སུ་གྱུར་བ་མཐོང་ཆོས་མངོན་གྱུར་ཡིན།འདི་ལྟར་བོད་རང་གི་རིག་གནས་དང་ཆོས་སྤྱོད་ཐུན་མོང་མ་ཡིན་པ་སྣ་ཚོགས་པའི་མགོ་ཁུངས་གང་ལ་ཐུག་ཙམ་ཡང་མི་གོ་བར་ཐམས་ཅད་ཨ་ཙ་རའི་རིག་བྱེད་ཀྱི་གཏམ་རྒྱུད་ཙམ་ལ་ཁུངས་བཅོལ་ནས་ཐུགས་སྒམ་མདོག་དང་གདེང་ཡོད་མདོག་བྱས་ན་བླུན་པོ་ཁྱུ་ཅིག་རྨོངས་དད་ཀྱི་སྤུ་ལོང་གཡོ་སྲིད་ཀྱང་རིགས་པ་སྨྲ་བ་རྣམས་བཞད་གད་འཆོར་བར་ཐེ་ཚོམ་མི་དགོས།དེ་བས་བོད་རང་གི་རིག་གནས་ཀྱི་རོ་དང་བྲོ་བ་ཕུན་སུམ་ཚོགས་པའི་གཙུག་ལག་གི་ཆ་ཤས་འདི་ལྟ་བུ་ཡང་ཐོག་མར་གང་ནས་བྱུང་།བར་དུ་ཅི་ལྟར་འཛིན་སྐྱོང་སྤེལ་གསུམ་བྱས།མཐའ་མར་གང་དང་གང་མ་ནུབ་པར་ལྷག་ཡོད་སོགས་ལ་བརྟག་དཔྱད་དྲང་པོར་མཐིལ་ཕྱིན་པ་རེ་བྱ་བ་ཤིན་ཏུ་གལ་ཆེ་བར་མཐོང་ནས་གལ་པོ་ཆེ་ལ་ནན་ཏན་གྱི་ཚུལ་དུ་རྩོམ་ཐུང་འདི་བྲིས་པ་ཡིན།།